Page:Ludus Coventriae (1841).djvu/382

 To merthe, and joye, and grett solace, And endeles blys to brynge ȝow to. ffor man I sufferyd both schame and wo, More spyteful deth nevyr man dyd take, ȝit wyl I ordeyn ffor al this, lo, In hevyn an halle for mannys sake!

Maria Magdalyn. Gracyous Lord, at ȝour byddyng, To alle my bretheryn I xal go telle How that ȝe be man levynge, Quyk and qwethynge of flesche and ffelle. Now alle hevynes I may expelle, And myrth and joy now take to me; My Lord that I have lovyd so wele, With opyn syght I dede hym se.

Whan I sowght my Lord in grave, I was fful sory and ryght sad; ffor syght of hym I myght non have, ffor mornynge sore I was nere mad. Grettere sorwe ȝit nevyr whithe had, Whan my Lord awey was gon, But now in herte I am so glad, So grett a joy nevyr wyff had non.

How myght I more gretter joye have, Than se that Lorde with opyn syght, The whiche my sowle from synne to save, ffrom develys sefne he mad me qwyght?

There kan no tounge my joye expres, Now I have seyn my Lorde on lyve; To my bretheryn I wyl me dresse, And telle to hem a non ryght belyve: